Bitka za Điện Biên Phủ
Bitka kod Dijen Bijen Fua ili opsada Dijen Bijen Fua je vođena od 13. marta do 7. maja 1954. godine između francuskih kolonijalnih snaga u današnjem Vijetnamu sa jedne i trupa Vijetmina sa druge strane. Okončala se odlučnom pobedom komunističkih revolucionara i smatra se presudnom za njihovu konačnu pobedu u tzv. prvom ratu u Indokini i proterivanje Francuza sa prostora današnjeg Vijetnama. Bitka zapravo predstavlja opsadu francuske vojne baze, koja je podignuta kod Dijen Bijen Fua u cilju prekidanja linija snabdevanja snaga Vietmina i sprovođenja njihovog potpunog uništenja. Sama baza je podignuta u ravnici okruženoj brdima, a njeno snabdevanje je vršeno vazušnim putem. Francuzi su smatrali da snage Vietmina, kao prevashodno gerilska vojna formacija, neće biti u stanju da iskoriste okolna uzvišenja za razmeštanje teške artiljerije i protivavionskih topova i na taj način napadnu njihovu bazu. Komandant snaga Vietmina general Vo Ngujen Đap je iskoristio upravo tu pretpostavku Francuza, opkolio ih i zaposeo okolne visove, na koje je potom izvukao tešku artiljeriju, nakon čega je otpočeo sa bombardovanjem vojne baze praćenog stalnim pešadijskim napadima na nju uz podršku Kaćuša. Francuzi su pokušali da odbrane svoje položaje koristeći se vazdušnim putem za doturanje pomoći i dodatnih trupa, ali su vremenom kontigenti koji su pristizali postali nedovoljni i nakon dvomesečne opsade celokupna baza je zauzeta, a skoro 11.000 Francuza (prema izveštaju francuske vojske) je zarobljeno.

Povezano 
 Prvi indokineski rat
 Vo Ngujen Đap 
 Dijen Bijen Fu

1954
Dien Bien Phu
Vijetnamska vojna historija
Indokineski ratovi